

	БІЛІМ БЕРУ ҚЫЗМЕТТЕРІН КӨРСЕТУ ТУРАЛЫ ҮЛГІЛІК ШАРТ

	«Қ. Құлажанов атындағы Қазақ технология және бизнес университеті» АҚ ректорының 2026 жылғы 15 маусымдағы № 84-26-НҚ бұйрығының негізінде.

2026–2027 оқу жылына арналған білім беру гранты негізінде білім беру қызметтерін көрсету туралы КЕЛІСІМШАРТ (бакалавриат/магистратура)

Осы келісімшартпен бұдан әрі «Университет» деп аталатын «Қ. Құлажанов атындағы Қазақ технология және бизнес университеті» АҚ, Астана қаласы Әділет департаменті 2008 жылғы 26 наурызда берген №13284-1901-АО мемлекеттік қайта тіркеу туралы куәлік негізінде әрекет ете отырып, осы Келісімшарт талаптарына қосылған Білім алушыға білім беру гранты негізінде білім беру қызметтерін көрсету келісімшарттарын айқындайды.
Білім алушының немесе оның заңды өкілінің осы Келісімшартқа қосылуы осы Келісімшарттың ажырамас бөлігі болып табылатын «Білім беру қызметтерін көрсету туралы үлгілік келісімшартқа қосылу туралы өтінішке» қол қою арқылы жүзеге асырылады.
Білім алушы және, болған жағдайда, оның заңды өкілі, сондай-ақ Университет, Университеттің уәкілетті қызметкері қол қойылған «Білім беру қызметтерін көрсету туралы үлгілік келісімшартқа қосылу туралы өтініштің» қабылданғаны туралы белгі қойғаннан кейін ғана осы Келісімшарттың барлық талаптары мен міндеттемелерін қабылдаған болып есептеледі.
Тараптар осы Келісімшарттың жасалған күні ретінде «Білім беру гранты негізінде білім беру қызметтерін көрсету туралы үлгілік келісімшартқа қосылу туралы өтінішке» қол қойылған күнді тануға келісті. Аталған өтініш екі бірдей данада рәсімделеді – әрбір тарапқа бір данадан.
Білім алушының «Білім беру гранты негізінде білім беру қызметтерін көрсету туралы үлгілік келісімшартқа қосылу туралы өтінішті» беруі оны Университет білім алушыларының қатарына автоматты түрде қабылдауды білдірмейді. Оқуға қабылдау осы Келісімшарттың талаптарына сәйкес жүзеге асырылады.
Осы Келісімшарт белгіленген тәртіппен бекітілген үлгілік келісімшарт болып табылады және Білім алушы немесе оның заңды өкілі тарапынан өзгертілуге жатпайды.
Университет осы Келісімшарттың өзінде көзделген тәртіппен Келісімшартқа өзгерістер мен толықтырулар енгізуге құқылы. Келісімшарт талаптары біржақты тәртіппен өзгертілген жағдайда, Университет бұл туралы ресми сайтында, сондай-ақ ақпараттық жүйелер мен байланыс құралдарында тиісті ақпаратты өзгерістер күшіне енгенге дейін кемінде 15 (он бес) күнтізбелік күн бұрын орналастыру арқылы Білім алушыны немесе оның заңды өкілін хабардар етуге міндеттенеді.
Тараптар осы Келісімшарттың нысаны мен оған қосылу тәртібі жазбаша нысанда келісімшарт жасасумен тең заңды күшке ие екенін сөзсіз мойындайды.

1. КЕЛІСІМШАРТТЫҢ МӘНІ
1.1. Осы Келісімшарт шеңберінде Университет мынадай міндеттемелерді өзіне қабылдайды:
1.1.1. Білім алушының таңдаған даярлау бағыты мен мемлекеттік жалпыға міндетті білім беру стандартына сәйкес білім беру процесін ұйымдастыруды, білім беру бағдарламасын толық меңгеріп, қорытынды аттестаттаудан сәтті өткен жағдайда игерілген білім беру бағдарламасына қарай «бакалавр» немесе «магистр» дәрежесін бере отырып, белгіленген үлгідегі дипломды және оған қосымшаны табыстауды қамтамасыз ету;
1.1.2. Білім алушының Университеттің ішкі нормативтік құжаттарына сәйкес қажетті кредиттер санын игеру үшін уақтылы тіркелуі, сондай-ақ Университет белгілеген деңгейде мемлекеттік (қазақ) және орыс тілдерін меңгергенін растауы жағдайында білім беру қызметтерін көрсету негізінде оқу процесін ұйымдастыру. Оқудың нормативтік және ең жоғары мерзімдері Қазақстан Республикасының заңнамасына және Университеттің ішкі регламенттеріне сәйкес айқындалады;
1.1.3. Білім алушыға ақылы негізде қосымша білім беру қызметтерін алу мүмкіндігін ұсыну.
1.2. Қазақстан Республикасының «Білім туралы» Заңының 1-бабының 13-1) тармақшасына сәйкес, Білім алушының (немесе келісімшартта көрсетілген өзге де тұлғалардың) міндетті өтеу немесе өтемеген жағдайда бюджет қаражатын өтеу жөніндегі міндеттемелерінің орындалуына мониторинг жүргізу және бақылау функциялары білім беру саласындағы уәкілетті органның сенім білдірілген агенті – «Қаржы орталығы» АҚ-ға жүктеледі


2. ТАРАПТАРДЫҢ ҚҰҚЫҚТАРЫ МЕН МІНДЕТТЕРІ
2.1. Университеттің міндеттері:
2.1.1. Қазақстан Республикасының мемлекеттік жалпыға міндетті білім беру стандартына, Академиялық саясатқа және Университеттің өзге де ішкі нормативтік құжаттарына сәйкес бакалавриат немесе магистратураның білім беру бағдарламасы бойынша білім беру процесін іске асыруды қамтамасыз ету;
2.1.2. Осы Келісімшарттың және Білім алушы берген Келісімшартқа қосылу туралы өтініштің негізінде, Қазақстан Республикасының қолданыстағы заңнамасында белгіленген тәртіппен (басқа жоғары және (немесе) жоғары оқу орнынан кейінгі білім беру ұйымынан ауысқан білім алушылар үшін академиялық айырмашылықты ақылы негізде жою шартымен) білім алушыны Университетке қабылдау туралы тиісті бұйрықты ресімдеу;
2.1.3. Білім алушының пәндерге тіркелуі шеңберінде оқу жүктемесін бөлуді қоса алғанда, жеке оқу жоспарына сәйкес оқу процесін ұйымдастыру;
2.1.4. Университеттің ішкі актілерінде белгіленген тәртіппен Білім алушының кітапхана ресурстарына, оқу, оқу-әдістемелік және ғылыми әдебиеттер қорына, сондай-ақ оқу залдарына қол жеткізуін қамтамасыз ету;
2.1.5. Университеттің ішкі құжаттарында айқындалған талаптарға сәйкес оқу тапсырмаларын орындау үшін Білім алушыға компьютерлік техниканы және өзге де оқу құралдарын пайдалану мүмкіндігін беру;
2.1.6. Білім алушының жеке оқу жоспарында көзделген практикалық даярлықтан өтуді, оның ішінде кәсіптік практикаларды, зерттеу және ғылыми жұмыстарды, тағылымдамаларды ұйымдастыру;
2.1.7. Міндетті медициналық қызмет көрсету шеңберінде Білім алушыларға медициналық қызмет көрсету үшін Университеттің медициналық пунктінің жұмыс істеуін қамтамасыз ету;
2.1.8. Білім алушының Университет ұйымдастыратын ғылыми, мәдени, спорттық және өзге де іс-шараларға ерікті түрде қатысуына жағдай жасау;
2.1.9. Академиялық саясатқа және Университеттің ішкі нормативтік құжаттарына сәйкес ақылы негізде қосымша академиялық кредиттерді игеру мүмкіндігін қамтамасыз ету;
2.1.10. Білім алушының жазбаша өтініші негізінде және Қазақстан Республикасының заңнамасында әрі Академиялық саясатта белгіленген талаптар сақталған жағдайда, келесідей ауыстыруды ұйымдастыру:
2.1.10.1. басқа жоғары және (немесе) жоғары оқу орнынан кейінгі білім беру ұйымына;
2.1.10.2. оқыту тілін өзгерту;
2.1.10.3. бір даярлау бағыты шеңберінде және қолданыстағы білім беру бағдарламалары аясында басқа білім беру бағдарламасына ауыстыру;
2.1.11. Университеттің ішкі нормативтік құжаттарын ресми ақпараттық платформаларда (ресми веб-сайтта, корпоративтік электрондық поштада, ішкі ақпараттық жүйелерде) орналастыру арқылы оларға ашық қолжетімділікті қамтамасыз ету. Тараптар көрсетілген құжаттармен танысу Білім алушы тарапынан қосымша жазбаша растауды талап етпейтінімен келіседі;
[bookmark: _GoBack]2.1.12. Осы Келісімшартқа және (немесе) тиісті оқу жылына арналған ақылы қызметтердің құны тізіліміне өзгерістер және (немесе) толықтырулар енгізілген жағдайда, Университет тиісті ақпаратты өзгерістер күшіне енгенге дейін кемінде 15 (он бес) күнтізбелік күн бұрын ресми сайтта және ақпараттық жүйелерде орналастыруға міндеттенеді;
2.1.13. Білім алушының өз еркімен оқудан шығу тәртібі Университеттің Академиялық саясатымен және өзге де ішкі нормативтік құжаттарымен реттеледі;
2.1.14. Білім алушының жеке өтініші негізінде оқудан шығару рәсімін Академиялық саясатқа және Университеттің ішкі нормативтік актілеріне сәйкес белгіленген тәртіппен жүзеге асыру.

2.2. Университеттің құқықтары:
2.2.1. Университет келесі жағдайларда Білім алушыға тәртіптік ықпал ету шараларын, оның ішінде оқудан шығару шарасын қолдануға құқылы:
· осы Келісімшарттың талаптарын және Университеттің ішкі нормативтік құжаттарының ережелерін бұзған;
· оқу тәртібін сақтамаған;
· жүйелі академиялық үлгермеушілікке жол берген;
· Қазақстан Республикасы заңнамасын өрескел бұзған;
· анық емес немесе жалған құжаттарды, оның ішінде медициналық анықтамаларды ұсынған;
· Университет Жарғысының талаптарын бұзған;
· көрсетілген қосымша қызметтер үшін мерзімі өткен берешегі болған жағдайда.
2.2.2. Университет мынадай жағдайларда Білім алушыны ақылы негізде қайта оқу курсына қалдыруға құқылы:
· Академиялық саясат талаптарын орындамаған;
· академиялық кредиттердің жеткілікті санын игермеген;
· міндетті тіркеуден өтпеген;
· қазақ және орыс тілдерін меңгеру деңгейін растамаған жағдайда.
· Бұл ретте оқу қолданыстағы немесе жаңа жеке оқу жоспары бойынша жалғастырылуы мүмкін.
2.2.3. Егер білім беру легінде (тобында) білім алушылар саны жеткіліксіз болған жағдайда (30 білім алушыдан кем), Білім алушының жазбаша келісімімен оны бір даярлау бағыты шеңберіндегі басқа білім беру бағдарламасына ауыстыруға құқылы. Білім алушы мұндай ауыстырудан бас тартқан жағдайда, Университет осы Келісімшартты сотқа жүгінбей-ақ біржақты тәртіппен бұзуға құқылы.
2.2.4. Академиялық саясатқа сәйкес академиялық кезеңдегі оқу сабақтарының жалпы санының 20 пайызынан астамын себепсіз жіберген жағдайда, Білім алушының тиісті пәнді одан әрі оқуына және (немесе) бақылау іс-шараларына қатысуына жол бермеуге құқылы.
2.2.5. Университет Білім алушыны білім беру немесе ғылыми іс-шараларға жіберген жағдайда, Университет әкімшілігі немесе факультет (Академиялық сапа жөніндегі комиссия) оның оқуын жалғастыруына мүмкіндік береді.
2.2.6. Білім алушыдан:
· осы Келісімшарттың талаптарын;
· ішкі тәртіп қағидаларын және академиялық тәртіпті;
· оқытушыларға, қызметкерлерге және басқа білім алушыларға қатысты әдепті әрі құрметті мінез-құлық нормаларын;
· №1 қосымшаның ережелерін сақтауды;
· Университеттің беделіне нұқсан келтіретін әрекеттерге, оның ішінде жалған ақпарат пен деструктивті бейнематериалдарды таратуға жол бермеуді талап етуге құқылы.
2.2.7. Университеттің ішкі нормативтік құжаттарын электрондық ресурстарда (ресми веб-сайтта, білім беру платформасында, корпоративтік электрондық поштада және басқа да ақпараттық жүйелерде) орналастыруға және тұрақты түрде жаңартып отыруға құқылы. Аталған құжаттар жарияланған күннен бастап 15 күнтізбелік күн өткен соң, Білім алушы олармен танысты деп есептеледі және бұл үшін қосымша хабарламаларға қол қою талап етілмейді.
2.2.8. Оқу, ғылыми және шығармашылық қызметтегі жетістіктері үшін Білім алушыны көтермелеудің және моральдық немесе материалдық қолдаудың өзге де түрлерін қолдануға құқылы.
2.2.9. Университеттің ішкі актілерінде белгіленген тәртіппен қосымша білім беру қызметтерін, оның ішінде ақылы негізде академиялық кредиттер беруді жүзеге асыруға құқылы.
2.2.10. Оқу процесін оңтайландыру және ресурстарды ұтымды пайдалану мақсатында академиялық лек (ағын) құрамын қалыптастыруға және қажет болған жағдайда қайта бөлуге құқылы.
2.2.11. Білім алушыға немесе оның заңды өкіліне берешектің (қаржылық немесе академиялық), тіркелу қажеттілігінің және басқа да мәселелердің бар екендігі туралы жеке хабарлама жібермеуге құқылы. Барлық тиісті ақпарат Университеттің электрондық жүйелерінде орналастырылады. Кәмелетке толмаған білім алушының заңды өкілі Білім алушы 18 жасқа толғанға дейін жазбаша сұрау салу арқылы мұндай мәліметтерді алуға құқылы.
2.2.12. Академиялық адалдық қағидаттарын өрескел бұзғаны үшін, оның ішінде:
· ғылыми және оқу жұмыстарының нәтижелерін қолдан жасау немесе бұрмалау;
· өзгенің зияткерлік меншігін заңсыз иелену;
· негізсіз баға алу мақсатында сөз байласу немесе алдау;
· плагиат жасау;
· пара алу немесе пара ұсыну фактілері анықталған жағдайда Білім алушыны оқудан шығаруға құқылы.
2.2.13. Білім алушыдан Университеттің материалдық-техникалық базасына (оның ішінде компьютерлік және оқу жабдықтарына) ұқыпты қарауды талап етуге құқылы. Келтірілген залал болған жағдайда, Университет Қазақстан Республикасының заңнамасына сәйкес оның өтелуін талап етуге құқылы.
2.2.14. Қазақстан Республикасының дербес деректерді қорғау туралы заңнамасына сәйкес білім беру және оған байланысты қызметтерді көрсету мақсатында ғана Білім алушының және оның заңды өкілінің дербес және биометриялық деректерін (оның ішінде тегі, аты, әкесінің аты, туған күні, тұрғылықты мекенжайы, отбасылық жағдайы, ұлты және өзге де мәліметтерді) жинауға, сақтауға, өңдеуге, пайдалануға және қажет болған жағдайда беруге құқылы. Университет мұндай деректердің құпиялылығы мен қорғалуын қамтамасыз етеді. Келісімшартқа қосылу туралы өтінішке және №3 қосымшаға қол қою арқылы тараптар аталған деректерді өңдеуге өз келісімдерін береді.

2.3. Өкілдің құқықтары мен міндеттері:
2.3.1. Өкіл:
· Білім алушының осы Келісімшарт бойынша өз міндеттемелерін орындауын қамтамасыз ету мақсатында Университетке жәрдем көрсетуге;
· Білім алушы 18 жасқа толғанға дейін оның оқу үлгерімі мен сабаққа қатысуын бақылауға, сондай-ақ Университетпен тұрақты байланыс жасап отыруға;
· қажет болған жағдайда академиялық тәртіптің сақталуын қамтамасыз ету мақсатында тәрбиелік сипаттағы шаралар қолдануға міндетті.
2.3.2. Өкіл:
· білім беру процесін ұйымдастыруға және өткізуге араласпауға;
· Университеттің қызметі туралы әлеуметтік желілерде және өзге де жария ақпарат көздерінде шындыққа сәйкес келмейтін ақпаратты таратпауға міндеттенеді.
2.3.3. Өкіл:
· Білім алушының оқу үлгеріміне;
· оқу сабақтарына қатысуына;
· қосымша ақылы қызметтер бойынша қаржылық берешегінің болуына тұрақты бақылау жүргізеді.
Өз кезегінде, Білім алушы академиялық берешегі туындаған жағдайда бұл туралы Өкілді уақтылы хабардар етуге міндеттенеді.
2.3.4. Өкіл Білім алушы кәмелетке толғанға дейін Университет көрсететін барлық қосымша ақылы білім беру қызметтерінің ақысын уақтылы төлеуді қамтамасыз етуге міндетті. Осы жасқа толғаннан кейін аталған міндеттемелер тікелей Білім алушыға ауысады.
2.3.5. Өкіл Білім алушы кәмелетке толғанға дейін оның оқу үлгерімі мен сабаққа қатысуын бақылауға байланысты Университетке жазбаша сұрау салулар жолдауға құқылы.
2.3.6. Өкіл өзі немесе Білім алушы арқылы Университеттің ресми интернет-ресурсында және (немесе) электрондық ақпараттық жүйелерінде орналастырылған осы Келісімшартқа енгізілген өзгерістер мен толықтыруларды өз бетінше қадағалап отырады. Тараптар жазбаша хабарламаның болмауы Өкілді осы Келісімшарт талаптарын орындау жауапкершілігінен босатпайтынын мойындайды.
2.3.7. Білім алушы 18 жасқа толғаннан кейін осы Келісімшарт бойынша Өкілдің барлық құқықтары мен міндеттері тікелей Білім алушыға ауысады. Бұл ретте Өкілдің қатысуын тоқтату туралы жеке келісім жасау талап етілмейді.
2.3.8. Егер Білім алушы кәмелетке толғанға дейін қосымша ақылы қызметтердің ақысын төлеу жөніндегі міндеттемелерін орындамаған болса, Өкіл осы Келісімшарттың талаптарына сәйкес аталған міндеттемелер толық орындалғанға дейін кепілгер ретінде олар бойынша жауапты болып қала береді.

2.4. Білім алушының міндеттері:
2.4.1. Университеттің Жарғысымен, Университет басшылығының бұйрықтары мен өкімдерімен, осы Келісімшарттың талаптарымен, Академиялық саясатпен, Академиялық адалдық жөніндегі нұсқаулықпен, сондай-ақ Университеттің ресми ақпараттық ресурсында орналастырылған өзге де ішкі жергілікті нормативтік актілермен танысуға және оларды қатаң сақтауға міндетті.
2.4.2. Университеттің мүлкіне ұқыпты қарауға, оны ұтымды пайдалануға, оқу аудиторияларында, жатақханада, асханада және ғылыми кітапханада тазалық пен тәртіпті сақтауға, оқу мен тұруға қолайлы жағдай қалыптастыруға міндетті.
2.4.3. Мемлекеттік жалпыға міндетті білім беру стандарттары негізінде жеке оқу жоспарында көзделген барлық теориялық білім мен практикалық дағдыларды меңгеруге, Университеттің ішкі нормативтік құжаттарына сәйкес мемлекеттік (қазақ) және орыс тілдерін меңгеру деңгейін растауға, оқу сабақтарының барлық түрлеріне қатысуға және бақылау іс-шараларын белгіленген мерзімде тапсыруға міндетті.
2.4.4. Жеке оқу жоспарын қалыптастыру кезінде ғылым және жоғары білім саласындағы нормативтік құқықтық актілерді, Университеттің Академиялық саясатын басшылыққа алуға, сондай-ақ оқу пәндеріне тіркелудің белгіленген қағидалары мен мерзімдерін сақтауға міндетті.
2.4.5. Дәлелді себептермен (оның ішінде өзінің немесе асырауындағы/қамқорлығындағы адамның ауруы, әкесінің, анасының, әжесінің, атасының, туған ағасының, туған әпкесінің, баласының, жұбайының қайтыс болуы) сабаққа қатыса алмаған жағдайда, Білім алушы немесе оның Өкілі 2 (екі) жұмыс күні ішінде факультет деканатын жазбаша түрде хабардар етуге және ауру немесе төтенше жағдай аяқталғаннан кейін 5 (бес) жұмыс күні ішінде растайтын құжаттарды ұсынуға міндетті. Растайтын құжаттар ұсынылмаған жағдайда Университет өтініштер мен құжаттарды қараудан бас тартуға құқылы.
2.4.6. Жеке оқу жоспарында көзделген оқу жұмыстарының барлық түрлерін орындауға және пән бойынша академиялық кредиттер алу үшін оң қорытынды баға алуға міндетті. Қанағаттанарлықсыз қорытынды баға академиялық кредиттердің берілмеуіне әкеп соғады. Ағымдағы бақылау мен қорытынды аттестаттау тәртібі Қазақстан Республикасының заңнамасымен және Университеттің ішкі нормативтік актілерімен реттеледі.
2.4.7. «Қанағаттанарлықсыз» қорытынды баға алған немесе сабақтарды көп жіберуіне байланысты пәнді оқуға жіберілмеген Білім алушы келесі академиялық кезеңде немесе қосымша семестрде пәнге қайта тіркеліп, сабақтарға қайта қатысуға және қорытынды бақылауды ақылы негізде тапсыруға міндетті. Оқу жоспарын орындамау белгіленген тәртіппен қайта оқу курсына қалдыруға негіз болады.
2.4.8. Әскери есепке алу қағидаларын сақтауға міндетті.
2.4.9. Қазақстан Республикасы аумағында шетел азаматтарын уақытша тіркеу қағидаларын сақтауға және:
· қаладан немесе елден шығуға дейін кемінде 3 (үш) жұмыс күні бұрын;
· Қазақстан Республикасына келген күні тиісті құжаттарды ұсына отырып;
· уақытша болу мерзімін ұзарту қажет болған жағдайда оның аяқталуына дейін кемінде 10 (он) жұмыс күні бұрын Университетті жазбаша хабардар етуге міндетті. Осы талаптарды сақтамаған жағдайда Білім алушы Университетке келтірілген айыппұлдар мен шығындарды өтеуге міндетті.
2.4.10. Университет әкімшілігінің талабы бойынша осы Келісімшарт талаптарының, ішкі тәртіп қағидаларының және Университеттің жергілікті нормативтік актілерінің сақталуына қатысты мәселелер бойынша жазбаша түсініктеме беруге міндетті.
2.4.11. Жыл сайын Университеттің медицина қызметкерлеріне медициналық тексеруден және флюорографиялық тексеруден өткені туралы тиісті түрде рәсімделген құжаттарды ұсынуға міндетті. Құжаттарды уақтылы ұсынбау сабақтарға және бақылау іс-шараларына жібермеуге негіз болады. Ауырған жағдайда медициналық құжаттарды осы Келісімшарттың 2.4.5-тармағына сәйкес ұсынуға міндетті. Шетел азаматтары бұдан басқа бүкіл оқу кезеңіне жарамды медициналық сақтандыру полисін ұсынуға міндетті.
2.4.12. Тегі, аты, әкесінің аты, отбасылық жағдайы, тұрғылықты мекенжайы, телефон нөмірі немесе электрондық поштасы өзгерген жағдайда, растайтын құжаттарды қоса бере отырып, бұл туралы 3 (үш) жұмыс күні ішінде Университетті хабардар етуге міндетті. Олай болмаған жағдайда Университет құжаттарды берудің, хат-хабарларды жіберудің және өзекті ақпараттың болмауына байланысты өзге де әрекеттердің кешіктірілуі үшін жауапты болмайды.
2.4.13. Университеттің автоматтандырылған ақпараттық жүйелерінің пайдаланушысы ретінде өзінің есептік деректерінің (логин мен құпиясөздің) құпиялылығын сақтауға және оларды үшінші тұлғаларға бермеуге міндетті. Білім алушы Университеттің электрондық жүйелері арқылы тіркелуді және өтініштер беруді дербес жүзеге асырады. Электрондық нысанда тіркелу және өтініш беру рәсімдері жазбаша түрде берілген өтініштермен теңестіріледі.
2.4.14. Университетке материалдық залал келтірілген, сондай-ақ оның ар-намысына немесе іскерлік беделіне нұқсан келтірілген жағдайда, Қазақстан Республикасының заңнамасына сәйкес толық материалдық жауаптылықта болады.
2.4.15. Жеке оқу жоспарына сәйкес практикалардың барлық түрлерінен уақтылы өтуге, олар бойынша есептерді қорғауға, зерттеу жұмыстарын орындауға, практикалық даярлықтан, ғылыми және кәсіптік тағылымдамалардан өтуге міндетті.
2.4.16. Университеттің тиісті оқу жылына арналған қызметтер құнының тізіліміне сәйкес кітапхана қорына келтірілген залал (әдебиеттерді рұқсатсыз алып шығу, бүлдіру, жоғалту, кітаптарды уақытында қайтармау және өзге де бұзушылықтар) үшін жауапты болады.
2.4.17. Оқытушыларға, қызметкерлерге және басқа білім алушыларға құрметпен және әдептілікпен қарауға міндетті. Бұқаралық ақпарат құралдарында және әлеуметтік желілерде шындыққа сәйкес келмейтін («жалған») ақпаратты, сондай-ақ Университеттің имиджі мен іскерлік беделіне нұқсан келтіретін кез келген мәлімдемелерді немесе әрекеттерді, оның ішінде бейне-, аудио- және өзге де оқу контентін рұқсатсыз таратуға тыйым салынады.
2.4.18. Өзінің Өкілін оқу үлгерімі, сабаққа қатысуы, тәртіптік жазалар және материалдық жауапкершілікке тартылуы туралы толық әрі уақтылы хабардар етуге міндетті.
2.4.19. Өзінің денсаулығы мен өміріне, сондай-ақ айналасындағылардың денсаулығы мен өміріне ұқыпты қарауға міндетті. Өзі жасаған немесе өзінің қатысуымен жасалған адамның өмірі мен денсаулығына қарсы құқыққа қайшы әрекеттер үшін Қазақстан Республикасының заңнамасына сәйкес жауапты болады.
2.4.20. «Ерекше білім беру қажеттіліктері бар білім алушы» мәртебесіне ие немесе қиын өмірлік жағдайдағы (жетім балалар, ата-анасының қамқорлығынсыз қалған балалар және т.б.) Білім алушы Университетке барлық қажетті растайтын құжаттарды ұсынуға міндетті. Құжаттар ұсынылмаған немесе дұрыс рәсімделмеген жағдайда, Университет жеңілдіктер мен төлемдердің алынбауына жауапты болмайды.
2.4.21. Университеттің ресми сайтында және ақпараттық жүйелерінде орналастырылған осы Келісімшартқа және қызметтер құнының тізіліміне енгізілген өзгерістер мен толықтыруларды дербес бақылап отыруға міндетті. Өзгерістер туралы немесе берешектің болуы туралы хабарсыз болу келісімшарттық міндеттемелерді орындамауға негіз бола алмайды.
2.4.22. Білім беру бағдарламасы өзгерген жағдайда, Университетпен келісілген күннен бастап 3 (үш) күнтізбелік күн ішінде жаңа білім беру бағдарламасы мен тиісті оқу жылына арналған оқу құны көрсетілген Қосымша келісімді жасасуға міндетті. Мұндай Қосымша келісім жасалмаған жағдайда, басқа білім беру бағдарламасына ауыстыру туралы бұйрық шығарылмайды және Білім алушы жаңа бағдарлама бойынша тіркелуге жіберілмейді.
2.4.23. Университет аумағында және Университет атынан өткізілетін барлық іс-шараларда белгіленген дресс-код талаптарын сақтауға міндетті.
2.4.24. Сыртқы келбетке қойылатын талаптар:
2.4.24.1. киімнің таза, ұқыпты және жинақы болуы;
2.4.24.2. қорлайтын жазулары, агрессивті символикасы бар, сондай-ақ шамадан тыс ашық немесе оғаш киімдерді киюге жол берілмейді;
2.4.24.3. іскерлік немесе күнделікті киім үлгісіне (шалбар, белдемше, көйлек, жейде, жабық аяқ киім) басымдық беріледі;
2.4.24.4. арнайы үй-жайларда (зертханаларда, шеберханаларда) талап болған жағдайда арнайы киім мен жеке қорғаныс құралдарын пайдалану міндетті;
2.4.24.5. медициналық көрсетілімдерді қоспағанда, бас киіммен, күннен қорғайтын көзілдірікпен және бетті толық жабатын аксессуарлармен жүруге тыйым салынады;
2.4.24.6. Университет аумағында және оқу сабақтарына шортпен, жіңішке иықбаулы жейдемен, ашық топпен, қысқа белдемшемен, жағажай немесе спорттық киіммен (егер ол оқу процесінде көзделмесе), сандалимен, жағажай аяқ киімімен немесе тәпішкемен келуге тыйым салынады.
2.4.25. Дресс-код талаптарын бұзу ауызша немесе жазбаша ескерту жасауға, бұзушылық жойылғанға дейін сабақтарға уақытша жібермеуге, ал талаптарды жүйелі түрде сақтамаған жағдайда Университеттің бастамасы бойынша осы Келісімшартты бұзуға дейінгі тәртіптік шараларды қолдануға негіз болады.	

             2.5. Білім алушының құқықтары
2.5.1. Университеттің ішкі нормативтік құжаттарында белгіленген тәртіппен ақылы негізде қосымша білім беру қызметтерін алуға.
2.5.2. Университеттің кітапханасы мен оқу залдарындағы оқу, оқу-әдістемелік және ғылыми әдебиеттер қорын тиісті оқу жылына арналған білім беру қызметтерінің құнының қолданыстағы тізіліміне және Университеттің ішкі қағидаларына сәйкес еркін пайдалануға.
2.5.3. Қазақстан Республикасы Ғылым және жоғары білім министрлігі белгілеген тәртіпке және Университеттің нормативтік құжаттарына сәйкес академиялық ұтқырлық бағдарламаларына қатысуды қоса алғанда, басқа білім беру ұйымдарында академиялық кредиттерді игеруге.
2.5.4. Қажет болған жағдайда, жаңа академиялық кезең басталғанға дейін кемінде 5 (бес) жұмыс күні бұрын тіркеуден өте алмаудың дәлелді себептерін көрсете отырып, тиісті факультеттің Академиялық сапа жөніндегі комиссиясына өтініш беруге. Өтініш қанағаттандырылған жағдайда академиялық кезең үшін төленген қаражат қайтарылмайды және келесі оқу кезеңінің төлеміне есептеледі.
2.5.5. Жазбаша өтініш негізінде академиялық мәселелер бойынша консультациялар алуға және (немесе) Университеттің есеп айырысу шотына түскен қаражаттың есебін салыстыруды бастамашылық етуге.
2.5.6. Университеттің студенттік өзін-өзі басқару органдарының қызметіне қатысуға, сондай-ақ:
2.5.6.1. Қазақстан Республикасының заңнамасына және Университеттің Академиялық саясатына қайшы келмейтін жобалар мен іс-шараларды қаржыландыру мақсатында құрылатын эндаумент-қорға (мақсатты капитал қорына) ерікті жарналар енгізуге.

3. БІЛІМ БЕРУ ҚЫЗМЕТТЕРІНІҢ ҚҰНЫ ЖӘНЕ ТӨЛЕУ ТӘРТІБІ
(білім беру гранты негізінде білім алушылар үшін)
3.1. Негізгі білім беру бағдарламасы бойынша нормативтік оқу мерзімі шегіндегі оқу ақысы республикалық бюджет қаражаты (білім беру гранты) есебінен төленеді. Білім алушы Университеттің қолданыстағы қызметтер құнының тізіліміне сәйкес тек қосымша білім беру қызметтерінің (басқа жоғары оқу орнынан ауысқан кездегі академиялық айырмашылықты жою, пәндерді қайта оқу (Retake), нормативтік оқу жоспарынан тыс қосымша академиялық кредиттерді игеру және т.б.) ақысын дербес төлейді.
3.2. Қосымша білім беру қызметтерінің ақысы Университеттің есеп айырысу шотына ақшалай қаражат аудару арқылы төленеді. Қосымша сабақтарға (оның ішінде жазғы семестрге) жіберу белгіленген тарифтерге сәйкес төлем толық енгізілгеннен кейін ғана жүзеге асырылады.
3.3. Білім беру бағдарламасы өзгерген (ауыстырылған) жағдайда, Қазақстан Республикасының заңнамасына сәйкес білім беру гранты тек бір Білім беру бағдарламалары тобы (ББТ) шегіндегі басқа білім беру бағдарламасына ауысқан кезде ғана сақталады. Бұл ретте туындайтын пәндер бойынша академиялық айырмашылық білім беру гранты есебінен өтелмейді және ауысатын білім беру бағдарламасының бір академиялық кредитінің құны бойынша Білім алушының қаражаты есебінен төленеді.
3.4. Пәндерді қайта оқу (қорытынды бағасы «F», «FX» болған жағдайда немесе GPA орташа балын көтеру мақсатында), сондай-ақ жазғы семестрде оқу мемлекеттік білім беру тапсырысының құнына кірмейді және Университет бекіткен тарифтерге сәйкес Білім алушының қаражаты есебінен төленеді.
3.5. Университет оқу жылында бір реттен жиі емес тәртіппен ақылы қосымша қызметтер үшін бір академиялық кредиттің құнын біржақты тәртіппен өзгертуге құқылы. Құнның өзгеруі Қазақстан Республикасындағы ресми инфляция деңгейіне және білім беру процесін қамтамасыз ету шығындарының өсуіне байланысты жүзеге асырылады. Бұл өзгеріс мемлекеттік білім беру гранты қаражатына қолданылмайды, бірақ Білім алушының академиялық берешектерін жоюға және пәндерді немесе курсты қайта оқуына байланысты төлемдерге қолданылады. Құнның өзгеруі туралы ақпарат Университеттің ресми интернет-ресурсында өзгеріс күшіне енгенге дейін кемінде 30 (отыз) күнтізбелік күн бұрын жарияланады.
3.6. Академиялық демалыс (медициналық көрсетілімдер бойынша, әскери қызметке шақырылуына, баланың тууына және оны күтуге байланысты немесе заңнамада белгіленген тәртіппен расталған өзге де негіздер бойынша) берілген жағдайда, білім беру гранты Білім алушыда сақталады. Мемлекет тарапынан оқуды қаржыландыру академиялық демалыс кезеңінде тоқтатылады және ол аяқталғаннан кейін қайта жалғасады.
3.7. Білім алушы оқудан шығарылған жағдайда (өз еркімен, үлгермеушілігі үшін, тәртіп бұзғаны үшін немесе медициналық көрсетілімдер бойынша) білім беру гранты бойынша қаржыландыру тоқтатылады. Білім алушы Қазақстан Республикасының «Білім туралы» Заңына сәйкес уәкілетті органның операторы («Қаржы орталығы» АҚ) алдында мемлекет оның оқуына жұмсаған шығындарды өтеу немесе білім беру грантын міндетті өтеу жөніндегі міндеттемелерді орындау бойынша жауаптылықта болуы мүмкін екендігі туралы хабардар етілді.
3.8. Оқудан шығарылғаннан кейін білім алушылар қатарына қайта қабылдау тек ақылы негізде жүзеге асырылады.
3.9. Білім алушының Университет алдындағы берешегі деп көрсетілген қосымша қызметтер (пәндерді немесе курсты қайта оқу, жатақханада тұру және т.б.) үшін төленбеген сомалар танылады. Берешек ерікті түрде өтелмеген жағдайда, Университет оны сот тәртібімен өндіріп алуға құқылы, бұл ретте барлық сот шығындары Білім алушыға жүктеледі.

4. ТАРАПТАРДЫҢ ЖАУАПКЕРШІЛІГІ
4.1. Мемлекеттік білім беру тапсырысы бойынша білім алатын Білім алушы оқудан шығарылып, кейін қайта оқу курсына қайта қабылданған жағдайда, мемлекеттік білім беру гранты есебінен оқу құқығынан айырылады.
4.2. Осы Келісімшарттың 4.1-тармағында көзделген мән-жайлар туындаған және оқуын жалғастырған жағдайда, Білім алушы ақылы білім беру қызметтерін көрсету туралы жаңа келісімшарт жасасуға міндетті.
4.3. Университеттің ішкі нормативтік құжаттарына сәйкес көрсетілетін қосымша білім беру және өзге де қызметтер үшін қаржылық берешек болған жағдайда:
4.3.1. Білім алушының Универсеттің автоматтандырылған ақпараттық жүйелеріне қол жеткізуі бұғатталады;
4.3.2. Білім алушы ағымдағы және қорытынды бақылау түрлеріне жіберілмейді;
4.3.3. Білім алушы Университеттен оқудан шығарылады;
4.3.4. Берешек сомасы Қазақстан Республикасының заңнамасында белгіленген тәртіппен өндіріп алынады.
4.4. Осы Келісімшарт бойынша міндеттемелерді орындамағаны немесе тиісінше орындамағаны үшін, егер мұндай жауапкершілік осы Келісімшартта реттелмеген болса, Тараптар Қазақстан Республикасының қолданыстағы заңнамасына сәйкес жауапты болады.
4.5. Университет Білім алушының тұрғылықты мекенжайы, байланыс телефоны, отбасылық жағдайы және өзге де дербес мәліметтері туралы анық емес немесе дұрыс емес ақпарат ұсынуы салдарынан туындаған салдарлар үшін жауапты болмайды.
4.6. Өзі туралы жалған немесе толық емес мәліметтер ұсынған Білім алушы туындауы мүмкін барлық салдарлар үшін толық жауапты болады және оларды өз қаражаты есебінен жоюға міндетті.
4.7. Білім алушы осы Келісімшартта көзделген құқық бұзушылықтарды жасаған жағдайда, ол Университеттің білім алушылары қатарынан шығарылуға жатады. Бұл ретте Білім алушы Университетке келтірілген барлық материалдық залалды, оның ішінде Университеттің имиджі мен іскерлік беделіне келтірілген зиянды толық көлемде өтеуге міндетті. Университет келтірілген залалды өндіріп алу үшін сотқа жүгінуге құқылы.
4.8. Білім алушы осы Келісімшартта көзделген міндеттемелерді орындаудан бас тартқан немесе оларды орындаудан жалтарған жағдайда, білім беру саласындағы уәкілетті органның сенім білдірілген агенті – «Қаржы орталығы» АҚ-мен туындайтын дауларды шешуге байланысты барлық іс жүргізу және өзге де шығындар Білім алушының есебінен өтеледі.
4.9. Тараптар Қазақстан Республикасының сыбайлас жемқорлыққа қарсы іс-қимыл туралы заңнамасының талаптарын сақтауға міндеттенеді. Сыбайлас жемқорлықтың кез келген көріністері, заңсыз артықшылықтар беру, сондай-ақ Білім алушының Академиялық адалдық жөніндегі нұсқаулықтың талаптарын (2.2.12-тармақ) бұзуы Университеттің осы Келісімшартты біржақты тәртіппен дереу бұзуына және материалдарды құқық қорғау органдарына жолдауына негіз болып табылады.

5. ДАУЛАРДЫ ШЕШУ ТӘРТІБІ
5.1. Осы Келісімшартты орындау барысында туындайтын барлық келіспеушіліктер мен дауларды Тараптар сындарлы диалог жүргізу және өзара қолайлы шешімдер табу жолымен келіссөздер арқылы реттеуге міндеттенеді.
5.2. Келісімге қол жеткізу мүмкін болмаған жағдайда, даулар Қазақстан Республикасының заңнамасына сәйкес осы Келісімшарттың орындалу орны бойынша сот тәртібімен шешіледі.

6. КЕЛІСІМШАРТТЫҢ ҚОЛДАНЫЛУ МЕРЗІМІ, ТАЛАПТАРЫН ӨЗГЕРТУ ЖӘНЕ КЕЛІСІМШАРТТЫҢ ҚОЛДАНЫЛУЫН ТОҚТАТУ
6.1. Осы Келісімшарт Білім алушы және (немесе) оның заңды Өкілі Келісімшартқа қосылу туралы өтінішке қол қойған сәттен бастап күшіне енеді және тиісті оқу жоспарына сәйкес бүкіл оқу кезеңі ішінде қолданылады, ал есеп айырысу бөлігінде – Тараптар өз міндеттемелерін толық орындағанға дейін қолданылады.
6.2. Білім алушы оқудан шығарылып, кейін қайта қабылданған жағдайда, Тараптар арасында қайта қабылдау сәтінде Университетте қолданыста болған талаптар негізінде жаңа келісімшарт жасалады.
6.3. Университет осы Келісімшартқа өзгерістер мен толықтырулар енгізуге құқылы. Мұндай өзгерістердің барлығы Университеттің ресми интернет-ресурсында және (немесе) электрондық ақпараттық жүйелерінде ресми жарияланған сәттен бастап күшіне енген болып есептеледі. Бұл ретте қосымша келісімдерге қол қою талап етілмейді.
6.4. Осы Келісімшарттың жекелеген ережелерінің өзгеруі немесе заңды күшін жоғалтуы оның қалған талаптарының жарамдылығына әсер етпейді.
6.5. Білім алушы немесе оның Өкілі Университетке тиісті жазбаша хабарлама жолдау арқылы осы Келісімшартты біржақты тәртіппен бұзуға құқылы. Бұл ретте ол Университет нақты шеккен барлық шығындарды, оның ішінде осы Келісімшарттың 2.1.12-тармағына сәйкес шығындарды өтеуге міндетті.
6.6. Тараптардың өзара барлық міндеттемелерді, оның ішінде қаржылық есеп айырысуларды толық орындауы келісімшарттық міндеттемелердің тоқтатылған сәті болып есептеледі.
6.7. Осы Келісімшарттың қолданылуын тоқтатуға Білім алушыны оқудан шығару туралы бұйрықтың шығарылуы негіз болып табылады. Бұл ретте Келісімшартты бұзу туралы жеке келісім жасасу талап етілмейді.








Білім беру қызметтерін көрсету туралы келісімшартқа
№1 ҚОСЫМША
(күндізгі оқу нысаны)

Университеттегі мінез-құлық тәртібі

1.1. Университет аумағында болған кезде Білім алушы белгіленген мінез-құлық нормаларын сақтауға, осы Қағидаларды, сондай-ақ Университеттің өзге де ішкі нормативтік құжаттарын, оның ішінде сыртқы келбетке және іскерлік әдеп талаптарына қатысты ережелерді басшылыққа алуға міндетті.
1.2. Университет аумағында, оның ішінде ғимараттарында және оған іргелес аумақтарда төмендегі әрекеттерге қатаң тыйым салынады:
· темекі өнімдерінің барлық түрлерін, оның ішінде электрондық темекілерді, кальяндарды және соларға ұқсас құрылғыларды шегуге;
· насыбайды, алкогольдік ішімдіктерді (оның ішінде алкоголь мөлшері төмен сусындарды) пайдалануға;
· оқу аудиторияларында және білім беру процесіне кедергі келтіретін өзге де орындарда сағыз шайнауға;
· Қазақстан Республикасының заңнамасына сәйкес есірткі, психотроптық заттарды, олардың аналогтары мен прекурсорларын, сондай-ақ улы заттарды сақтауға, пайдалануға, беруге немесе таратуға;
· пиротехникалық бұйымдарды, жарылғыш заттарды және өткір иісі бар заттарды сақтауға және пайдалануға;
· құмар ойындарға қатысуға;
· діни құлшылықтарды, діни рәсімдерді, діни жоралғыларды және (немесе) жиналыстарды өткізуге, сондай-ақ миссионерлік қызметті жүзеге асыруға;
· алкогольдік, есірткілік немесе уытқұмарлық масаң күйде Университет аумағында болуға;
· медициналық немесе заңда көзделген өзге де негіздерді қоспағанда, жануарлармен келуге;
· жатақханада және Университет аумағында сағат 22:00-ден 07:00-ге дейін белгіленген тыныштық режимін бұзуға;
· снюс өнімдерін оқу орнының бүкіл аумағында, оның ішінде оқу аудиторияларында, баспалдақ алаңдарында және өзге де үй-жайлар мен ортақ пайдаланылатын орындарда пайдалануға;
· санитариялық нормаларды, қоғамдық тәртіпті және білім беру ортасындағы өзара құрмет қағидаларын бұзатын антисанитариялық әрекеттер жасауға.

1.3. Осы Келісімшартқа қосылу туралы өтінішке қол қою арқылы Білім алушы және (немесе) оның заңды Өкілі осы Қосымшамен, сондай-ақ Білім алушылардың мінез-құлық кодексімен танысқанын растайды. Бұл ретте қосымша жеке қол қою талап етілмейді.






















Білім беру гранты негізінде білім беру қызметтерін 
көрсету туралы келісімшартқа №2 ҚОСЫМША
(күндізгі оқу нысаны)

МІНДЕТТЕМЕ

1. Осы Келісімшартқа «Келісімшартқа қосылу туралы өтінішке» қол қою арқылы қосыла отырып, білім беру гранты негізінде білім алатын Білім алушы Қазақстан Республикасының 2007 жылғы 27 шілдедегі №319-III «Білім туралы» Заңында және Қазақстан Республикасы Ғылым және жоғары білім министрінің міндетін атқарушының 2023 жылғы 11 тамыздағы №403 бұйрығымен бекітілген «Мемлекеттік білім беру тапсырысы негізінде білім алған Қазақстан Республикасы азаматтарын жұмысқа жіберу, бюджет қаражаты есебінен жұмсалған шығыстарды өтеу, өз бетінше жұмысқа орналасу құқығын беру, міндетті жұмыспен өтеуден босату немесе оны тоқтату қағидаларында» (бұдан әрі – Қағидалар) белгіленген тәртіппен кемінде 3 (үш) жыл жұмыспен өтеу жөніндегі сөзсіз және қайтарып алынбайтын міндеттемені өзіне қабылдайды.
2. Сонымен қатар, Қағидалардың 4-тарауының талаптарына сәйкес, міндетті жұмыспен өтеу жөніндегі міндеттемелер орындалмаған жағдайда, Білім алушы білім беру гранты негізінде оқуына байланысты бюджет қаражаты есебінен жұмсалған шығыстарды толық көлемде өтеуге міндеттенеді.
3. Білім алушы және (немесе) оның Өкілі Келісімшартқа қосылу туралы өтінішке қол қою арқылы Қазақстан Республикасы Ғылым және жоғары білім министрінің міндетін атқарушының 2023 жылғы 11 тамыздағы №403 бұйрығымен бекітілген Қағидалармен, сондай-ақ осы Қосымшамен танысқанын растайды. Бұл ретте олардың танысқаны туралы жеке қол қоюы талап етілмейді.
4. Жоғарыда көрсетілген міндетті жұмыспен өтеу міндеттемесін орындау және (немесе) жұмыспен өтеуден бас тартқан жағдайда шығыстарды өтеу мақсатында, Білім алушы осы Келісімшартқа қосылу туралы өтінішке қол қою арқылы төмендегілерге өзінің келісімін береді:
4.1. білім беру саласындағы уәкілетті органның операторы – «Қаржы орталығы» АҚ-ның, Университетті аяқтағаннан кейінгі жұмысқа орналасқан жерін анықтауға мүмкіндік беретін дербес деректерді, оның ішінде міндетті зейнетақы жарналары, әлеуметтік аударымдар, әлеуметтік медициналық сақтандыру қорына аударымдар мен жарналар туралы мәліметтерді, сондай-ақ еңбек шарттарының болуы туралы ақпаратты жинауына және өңдеуіне;
4.2. халықты әлеуметтік қорғау саласындағы уәкілетті мемлекеттік органның деректер базасының операторының (Қазақстан Республикасы Еңбек және халықты әлеуметтік қорғау министрлігі) «Қаржы орталығы» АҚ-ға үшінші тұлға ретінде міндетті зейнетақы жарналары, әлеуметтік аударымдар, әлеуметтік медициналық сақтандыру қорына аударымдар мен жарналар туралы дербес деректерді, сондай-ақ еңбек шарттарының болуы туралы ақпаратты беруіне.
Осы Міндеттеменің 4-тармағында көрсетілген келісім Қазақстан Республикасының «Білім туралы» Заңының 47-бабының 17-тармағына сәйкес Білім алушы Университетті аяқтағаннан кейінгі міндетті жұмыспен өтеудің бүкіл кезеңіне қолданылады.

